**Tuomas Rantanen** (s. 30. marraskuuta 1965 Helsinki) on suomalainen mediakustantaja, toimittaja, poliitikko ja kansalaisjärjestöaktiivi.

Rantanen toimii tällä hetkellä Voiman kustantajana/toimittajana sekä Kulttuuri-, mielipide- ja tiedelehtien liiton puheenjohtajana. Julkisen sanan neuvoston jäsenenä hän vaikutti vuosina 2019–2021. Hän on toiminut kunnallispolitiikassa Helsingin vihreissä. Vuoden 2021 kuntavaaleissa Rantanen valittiin kuudennen kerran kaupunginvaltuustoon. Sen ohella hän toimii muun muassa kaupunginhallituksen jäsenenä ja kaupungin konsernijaoston varapuheenjohtajana.

Elämä ja ura
------------

Rantanen on valmistunut Helsingin yliopistossa valtiotieteen maisteriksi pääaineenaan käytännöllinen filosofia ja sivuaineinaan sosiaalipsykologia, viestintä ja naistutkimus. Hän on työskennellyt ennen nykyistä kustantaja/toimittajan tehtäväänsä muun muassa kulttuuriohjaajana, tuottajana, freelancetoimittajana, aikuiskouluttajana, koulutussuunnittelijana, tutkimusamanuenssina ja Helsingin yliopiston ylioppilaskunnan hallinnonuudistusvastaavana, Luonto-Liiton pääsihteerinä (vuosina 1995–1999) ja Voima Kustannus Oy:n toimitusjohtajana.

Rantanen on Voima-lehteä kustantavan Voima Kustannus Oy:n perustajia ja hallituksen puheenjohtaja. Voima Kustannus julkaisee myös Voima.fi-verkkolehteä. Voima-lehden yhtenä tekijänä hänet palkittiin vuonna 2001 tiedonjulkistamisen valtionpalkinnolla. Vuosina 2010–2013 yhtiö julkaisi NHL – Normihomolehteä.*lähde?* Rantanen on myös Voima Kustannuksen sisaryrityksen, kirjoja sekä Le Monde diplomatiquen ja Novaja gazetan aineistoihin perustuvaa suomenkielistä Diploa kustantavan Into Kustannus Oy:n yksi perustaja ja entinen hallituksen jäsen. Muiden töidensä ohella hän kirjoittaa Voimaan kritiikkejä erityisesti teatterista, elokuvasta, kirjallisuudesta ja televisiosta. Vuoden tammikuusta 2022 hän on toimittanut Teatterin politiikkaa -podcastia, josta maaliskuun lopussa 2024 ilmestynyt 76 jaksoa.

Rantanen on ollut perustamassa Kulttuuri-, mielipide- ja tiedelehtien liitto Kulttia, Vanhankaupungin kulttuuri-ekologista klubia sekä Pro Makasiinit -liikettä. Hän on osallistunut lisäksi monien muiden kansalaisjärjestöjen ja -liikkeiden toimintaan. 

Roihuvuoren asukasliikkeessä Rantanen on osallistunut yhteisen vaikuttamisen ohella muun muassa hanami-juhlien, kyläjuhlien ja RoihuKino-animaatiofestivaalien järjestämiseen ja on vastannut Roihuvuoren kylälehden julkaisemisesta.

Kunnallispolitiikassa Rantanen on toiminut Helsingissä vihreiden kaupunginvaltuutettuna vuosina 2000–2012, 2014–2017 ja alkaen vuodesta 2020 sekä varavaltuutettuna vuosina 2013–2014 ja 2017–. 

Kaupunginvaltuuston ohella hän toiminut muun muassa kulttuurilautakunnan, Helsingin työväenopiston johtokunnan, kaupunkisuunnittelulautakunnan, kiinteistölautakunnan ja kaupunginhallituksen jäsen sekä Senaatintorin ympäristön (niin sanottujen torikortteleiden) kiinteistöjä hallinnoimaan perustetun Helsingin Leijona Oy:n hallituksen varapuheenjohtaja. Kaudella 2009–2012 hän oli kaupungin Asuntotuotantotoimikunnan puheenjohtaja. Hän on myös puheenjohanut sekä HKL:n johtokuntaa että kaupunginhallituksen konsernijaostoa. Kaudella 2017–2021 hän oli Helsingin kaupunkiympäristölautakunnan jäsen, Rakennetun ympäristön ja yleisten alueiden jaoston varapuheenjohtaja, Kuntaliiton hallituksen jäsen ja HSL:n hallituksen varajäsen. 

Tuomas Rantanen asuu Itä-Helsingin Roihuvuoressa. Perheeseen kuuluvat puoliso ja kaksi jo omilleen muuttanutta aikuista lasta.

Lähteet
-------

1. ↑  Ota yhteyttä – Kulttilehdet *kulttilehdet.fi*. Viitattu 6.4.2021.
2. ↑  JSN:n uudet jäsenet valittu - Uutiset - JSN *www.jsn.fi*.  Arkistoitu 17.4.2021. Viitattu 8.4.2021.
3. ↑  OKM - Valtion tiedonjulkistamispalkinnot 2001 jaettu *web.archive.org*.  6.1.2016.  Arkistoitu 6.1.2016. Viitattu 6.4.2021.
4. 1 2 3 4  Kuka Tuomas Rantanen? *Tuomas Rantasen kotisivut*. Viitattu 18.10.2015.
5. ↑  Haapalainen, Manu: Voiman vaikea syksy *Journalisti.fi*.  6.11.2014. Viitattu 18.10.2015.
6. ↑  Kulttilehdet: Kultin uudeksi puheenjohtajaksi Kultin perustajajäsen – Kulttilehdet *kulttilehdet.fi*.  Arkistoitu 24.1.2021. Viitattu 6.4.2021.

Aiheesta muualla
----------------

* Tuomas Rantasen kotisivu